钦定古今图书集成/方舆汇编/职方典/第1171卷 > 《车盖亭》蔡确
## 钦定古今图书集成/方舆汇编/职方典/第1171卷 > 《车盖亭》蔡确

公事无多客亦稀，朱衣小吏不须随。溪潭直上虚亭
表，卧展《柴桑》《处士》诗。

又

满川佳境疏帘外，四面凉风曲槛头。绿野平流来远
棹，青天白雨起灵湫。

又

静中自足胜炎蒸，入眼兼无俗态憎。何处机心惊白
鸟，谁能怒剑逐青蝇。

又

风摇熟果时闻落，雨滴馀花亦自香。叶底出巢黄口
闹，波闲逐队小鱼忙。

又

来结茅庐向翠微，自持杯酒对清晖。水趋梦泽悠悠
过，云抱西山冉冉飞。

又

溪中自有划船士，溪上今无“㐽犊人。”病守翛然惟坐
啸，白鸥红鹤伴闲身。

又

喧豗六月浩无津，行见沙洲冻雨滨。如带溪流何足
道，沉沉沧海会扬尘。

又

西山仿佛见松筠，日日来看色转新。闻说桃花岩下
石，读书会有“谪仙人。”

又

花屏石枕竹方床，手倦抛书午梦长。睡起莞然成独
笑，数声渔笛在沧浪。

又

矫矫名臣郝甑山，忠言直节上元闲。钓台芜没知何
处，叹息思公俯碧湾。